CELEX: C2007/069/46
Language: el
Date: 2007-03-24 00:00:00
Title: Υπόθεση T-14/07: Προσφυγή της 15ης Ιανουαρίου 2007 — Ομοσπονδιακή Δημοκρατία της Γερμανίας κατά Επιτροπής

24.3.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 69/20
            
         Προσφυγή της 15ης Ιανουαρίου 2007 — Ομοσπονδιακή Δημοκρατία της Γερμανίας κατά Επιτροπής
   (Υπόθεση T-14/07)
   (2007/C 69/46)
   Γλώσσα διαδικασίας: η γερμανική
   Διάδικοι
   
      Προσφεύγουσα: Ομοσπονδιακή Δημοκρατία της Γερμανίας (εκπρόσωποι: M. Lumma, C. Schulze-Bahr, επικουρούμενοι από τον δικηγόρο C. von Donat)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση της Επιτροπής C(2006) 5163 τελικό, της 3ης Νοεμβρίου 2006 περί μειώσεως της χρηματοδοτικής συνδρομής του ΕΤΠΑ στο λειτουργικό πρόγραμμα Βόρειας Ρηνανίας-Βεστφαλίας στο πλαίσιο της κοινοτικής πρωτοβουλίας KMU (ΕΤΠΑ 94.02.10.029), καθόσον η μείωση υπερβαίνει το ποσό της μη χρησιμοποιηθείσας χρηματοδοτικής συνδρομής του ΕΤΠΑ·
            
         
               —
            
            
               να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Με την προσβαλλόμενη απόφαση η Επιτροπή αποφάσισε τη μείωση της συνδρομής του Ευρωπαϊκού Ταμείου Περιφερειακής Αναπτύξεως (ΕΤΠΑ) στο λειτουργικό πρόγραμμα Βόρειας Ρηνανίας-Βεστφαλίας στο πλαίσιο της κοινοτικής πρωτοβουλίας KMU.
   Προς στήριξη της προσφυγής της η προσφεύγουσα υποστηρίζει ότι η προσβαλλόμενη απόφαση έρχεται σε αντίθεση με την απόφαση της Επιτροπής C(95) 1427 της 11ης Ιουλίου 1995, με την οποία εγκρίθηκε το πρόγραμμα αυτό.
   Επίσης, προβάλλει παράβαση του άρθρου 24, παράγραφος 2, του κανονισμού 4253/88 (1) δεδομένου ότι δεν συντρέχουν οι προϋποθέσεις για τη μείωση της χρηματοδοτικής συνδρομής. Ειδικότερα, ισχυρίζεται ότι οι παρεκκλίσεις από το ενδεικτικό σχέδιο χρηματοδοτήσεως δεν συνιστούν ουσιώδη τροποποίηση του προγράμματος.
   Στην περίπτωση που γίνει δεκτό ότι συντρέχει ουσιαστική τροποποίηση του προγράμματος, η προσφεύγουσα υποστηρίζει ότι πρέπει να θεωρηθεί δεδομένο ότι η Επιτροπή δέχεται την ελαστική εφαρμογή των ενδεικτικών χρηματοδοτικών προγραμμάτων, όπως προκύπτει από τους «Κατευθυντήριες γραμμές όσον αφορά το δημοσιονομικό κλείσιμο των επιχειρησιακών παρεμβάσεων (1994-1999) των διαρθρωτικών ταμείων »[SEK (1999) 1316].
   Σε περίπτωση που γίνει δεκτό ότι συντρέχουν οι προϋποθέσεις μειώσεως της χρηματοδοτικής συνδρομής, η προσφεύγουσα προβάλλει την αιτίαση ότι, όσον αφορά το συγκεκριμένο πρόγραμμα, η καθής δεν έκανε χρήση της διακριτικής ευχέρειας που διαθέτει. Κατά την προσφεύγουσα, η Επιτροπή έπρεπε να εξετάσει αν η μείωση της συνδρομής του ΕΤΠΑ είναι σύμφωνη με την αρχή της αναλογικότητας.
   
      (1)  Κανονισμός (ΕΟΚ) 4253/88 του Συμβουλίου, της 19ης Δεκεμβρίου 1988, για τις διατάξεις εφαρμογής του κανονισμού (ΕΟΚ) 2052/88 όσον αφορά τον συντονισμό των παρεμβάσεων των διαφόρων διαρθρωτικών ταμείων μεταξύ τους καθώς και με τις παρεμβάσεις της Ευρωπαϊκής Τράπεζας Επενδύσεων και των λοιπών υφιστάμενων χρηματοδοτικών οργάνων (ΕΕ L 374 της 31.12.1988, σ. 1).